作者:韓愈
標題:雜詩
內容:古史散左右，詩書置後前。豈殊蠹書蟲，生死文字間。古道自愚蠢，古言自包纏。當今固殊古，誰與為欣歡。獨攜無言子，共升昆侖顛。長風飄襟裾，遂起飛高圓。下視禹九州，一塵集豪端。遨嬉未雲幾，下已億萬年。曏者誇奪子，萬墳厭其巔。惜哉抱所見，白黑未及分。慷慨為悲吒，淚如九河翻。指摘相告語，雖還今誰親。翩然下大荒，被發騎騏驎。